Il-belt ta' Nantes fil-Majjistral ta' Franza hija l-Belt Kapitali Ewropea tal-Innovazzjoni 2019. Dan ħabbritu l-Kummissjoni llum fl-okkażjoni tal-Jiem Ewropej għar-Riċerka u l-Innovazzjoni. It-titlu ngħata lil Nantes b'rikonoxximent għall-abilità straordinarja tagħha li tisfrutta l-innovazzjoni biex ittejjeb il-ħajja taċ-ċittadini tagħha u l-mudell miftuħ u kollaborattiv ta' governanza tagħha. It-titlu jġib miegħu €1 miljun fi premju fi flus iffinanzjat minn Orizzont 2020, il-programm għar-riċerka u l-innovazzjoni tal-UE. Il-ħamest ibliet finalisti l-oħra – Antwerp (il-Belġju), Bristol (ir-Renju Unit), Espoo (il-Finlandja), Glasgow (ir-Renju Unit) u Rotterdam (in-Netherlands) – irċevew €100,000 kull waħda biex jippromwovu u jespandu l-prattika ta' innovazzjoni tagħhom. Carlos Moedas, il-Kummissarju għar-Riċerka, ix-Xjenza u l-Innovazzjoni, qal: “L-ibliet Ewropej qegħdin juru lid-dinja kif jgħaqqdu l-innovazzjoni biex tittejjeb ir-reżiljenza u s-sotenibilità urbana mal-proċessi demokratiċi inklużivi u l-governanza miftuħa. Nantes tispikka bħala eżempju tajjeb ta' kif belt tista' timpenja liċ-ċittadini tagħha biex jindirizzaw ċerti sfidi bħalma huma l-effiċjenza fl-enerġija, it-tixjiħ tal-popolazzjoni, it-trasformazzjoni diġitali u l-inklużjoni soċjali. Dan hu kif l-innovazzjoni taħdem għall-benefiċċju taċ-ċittadini.” Johanna Rolland, is-Sindku ta' Nantes u l-President ta' Nantes Métropole, qalet: “L-innovazzjoni ‘minn kulħadd u għal kulħadd' hija fil-qalba tal-politiki tagħna. Għalhekk ninsab onorata li nirċievi l-Premju tal-Belt Kapitali Ewropea tal-Innovazzjoni 2019. Għalija, dan huwa rikonoxximent tal-kwalità tad-djalogu tagħna maċ-ċittadini u tad-dinamiżmu tal-ekosistema metropolitana tagħna.” Nantes hija l-ħames belt li rebħet il-premju, u t-tieni belt mhux kapitali wara Barċellona. Hi żviluppat viżjoni u prattika ta' governanza miftuħa kkaratterizzata minn djalogu kontinwu maċ-ċittadini, mal-għaqdiet u mal-esperti. Hija għandha wkoll komunità diġitali u ta' start-ups ta' suċċess li tgħin biex jiġu żviluppati u implimentati politiki pubbliċi. Il-politiki u l-proġetti ewlenin ta' Nantes jinkludu: Sfond Il-kompetizzjoni tal-Premjijiet tal-Belt Kapitali Ewropea tal-Innovazzjoni ta' din is-sena kienet varata fi Frar 2019. Bliet b'aktar minn 100,000 abitant mill-Istati Membri tal-UE u pajjiżi assoċjati ma' Orizzont 2020 setgħu jieħdu sehem. 28 belt minn 16-il pajjiż applikaw. Ġurija indipendenti ta' esperti ta' livell għoli minn diversi universitajiet, negozji, kif ukoll mis-settur tal-għaqdiet mingħajr skop ta' profitt u mis-settur ċivili, għażlu r-rebbieħ u l-ħamest ibliet finalisti. Il-kriterji tal-għażla – l-esperimentazzjoni, l-involviment, l-espansjoni, l-awtonomizzazzjoni – janalizzaw kif l-ibliet jużaw l-innovazzjoni u t-teknoloġiji l-ġodda biex iwieġbu għall-isfidi tas-soċjetà, jinvolvu lill-komunitajiet lokali wiesa' fil-proċessi tagħhom ta' teħid ta' deċiżjonijiet u jtejbu l-ħajja taċ-ċittadini tagħhom. L-ewwel kompetizzjoni saret fl-2014. Ir-rebbieħa tal-imgħoddi jinkludu Barċellona (2014), Amsterdam (2016), Pariġi (2017) u Ateni (2018). Il-premjijiet jingħataw taħt Orizzont 2020, il-programm qafas tal-UE għar-riċerka u l-innovazzjoni. L-edizzjoni li jmiss tal-Premjijiet tal-Belt Kapitali Ewropea tal-Innovazzjoni se titvara fl-ewwel kwart tal-2020. Għal aktar informazzjoni Il-Premjijiet tal-Belt Kapitali Ewropea tal-Innovazzjoni Il-Jiem Ewropej għar-Riċerka u l-Innovazzjoni